# Morone americana

Morone americana és una espècie de peix pertanyent a la família dels morònids.

## Descripció

* Pot arribar a fer 49,5 cm de llargària màxima (normalment, en fa 13,5) i 2.200 g de pes.
* Cos allargat i comprimit dorsoventralment.
* El dors és de color verd-gris argentat amb els flancs argentats i la part inferior blanca.
* Boca terminal i obliqua amb la mandíbula sortint i les dents petites.
* Durant el període reproductiu, la part inferior de la mandíbula pot variar de color entre el rosat, el blau o el morat.
* Les aletes pèlviques i caudal presenten una base de color vermellós.

## Reproducció

La femella pon els ous (els quals s'adhereixen entre si i amb el fons) i són fertilitzats per l'esperma del mascle de forma aleatòria dins de l'aigua. Els progenitors no protegeixen ni els ous ni les larves després de la posta. Al llac Erie ha aconseguit produir híbrids amb Morone chrysops.

## Alimentació

Les larves es nodreixen de zooplàncton i, a mesura que creixen, tendeixen progressivament a menjar preses més grosses (com ara, insectes durant la primavera, larves de peixos, ous, detritus, crustacis, etc., i en alguns altres indrets també gambetes, calamars i crancs). Una vegada ha assolit els 22 cm de llargària només s'alimentarà d'altres peixos.

## Depredadors

És depredat per Morone americana (el canibalisme hi és present), Morone saxatilis, Stizostedion vitreum, el tallahams (Pomatomus saltator), Cynoscion regalis, Lepomis macrochirus i Cyclops bicuspidatus.

## Hàbitat

És un peix d'aigua dolça, marina i salabrosa, anàdrom, demersal i de clima temperat (47°N-32°N, 79°W-57°W).

## Distribució geogràfica

Es troba a Nord-amèrica: des de les conques del riu Sant Llorenç i del llac Ontario fins al riu Peedee (Carolina del Sud, els Estats Units).

## Ús comercial

És apreciat entre els afeccionats a la pesca esportiva i forma part de l'alimentació humana. A Nord-amèrica, la indústria pesquera a l'entorn d'aquesta espècie es concentra des de Massachusetts fins a Carolina del Nord, essent-ne l'epicentre la badia de Chesapeake. La pesca té lloc durant tot l'any i les millors captures es produeixen durant la primavera.

## Observacions

És inofensiu per als humans i la seua esperança de vida és de 16 anys.

## Referències

* ↑ Catalogue of Life (anglès)
* ↑ The Taxonomicon (anglès)
* ↑ IGFA, 2001. Base de dades de registres de pesca IGFA fins al 2001. IGFA, Fort Lauderdale, Florida, Estats Units.
* ↑ Hugg, D.O., 1996. MAPFISH georeferenced mapping database. Freshwater and estuarine fishes of North America. Life Science Software. Dennis O. i Steven Hugg, 1278 Turkey Point Road, Edgewater (Maryland), Estats Units.
* ↑ Robins, C.R. i G.C. Ray, 1986. A field guide to Atlantic coast fishes of North America. Houghton Mifflin Company, Boston, Estats Units. 354 p.
* 1 2 3 4 «Morone americana» (en anglès). FishBase. Froese, Rainer; Pauly, Daniel (editors).
* ↑ Etnier, D.A. i W.C. Starnes, 1993. The fishes of Tennessee. The University of Tennessee Press, Knoxville (Tennessee), Estats Units.
* 1 2 3 Animal Diversity Web (anglès)
* ↑ Breder, C. M.; Rosen, D. E. Modes of Reproduction in Fishes (en anglès). Museu Americà d'Història Natural, 1966.
* ↑ NatureServe (2013). "Morone americana." 2013 Llista Vermella de la UICN. Unió Internacional per a la Conservació de la Natura, edició 2013. [Consulta: 8 abril 2023]
* ↑ Schaeffer, J.S. i F.J. Margraf, 1987. Predation on fish eggs by white perch, Morone americana, in western lake Erie. Environ. Biol. Fish. 18(1):77-80.
* ↑ Knight, R.L. i B. Vondracek, 1993. Changes in prey fish populations in western lake Erie, 1969-88, as related to walleye, Stizostedion vitreum, predation. Can. J. Fish. Aquat Sci. 50 :1289-1298.
* ↑ Smith, R.E. i R.J. Kernehan, 1981. Predation by the free-living copepod, Cyclops bicuspidatus thomasi on larvae of the striped bass and white perch. Estuaries 1981 21(4):32-38.
* ↑ FishBase (anglès)
* ↑ Robins, C.R. i G.C. Ray, 1986.

## Enllaços externs

* BioLib (anglès)
* AQUATAB